December 2016 - Page 2 of 3 - Hennie Van Deventer
Dec 12, 2016 | Vars Blog
Dec 10, 2016 | Vars Blog
Moet sê, in ons klas, was meisies met gesonde torso's wat 'n nat T-hempie sou eer aandoen. By 'n oefening vir die koorsang by ons matriekafskeid het die sangonderwysers die meisies aangemoedig om die volume aan te draai. Willem Hartzenberg het spitsvondig teruggekap: Hulle kan nie harder sing nie; hul borsies is te klein. Die hoonlag wat op daardie ongegronde uitspraak gevolg het, bevestig my waarde-oordeel oor die belofte in ons klas vir opwindende nat T-hemde, dink ek.
In my plakboek is 'n foto wat ons matriek-paparazzi, Johann Viljoen en Wol Steyn, vir 'n halfkroon vir my geneem het van 'n omhelsing met 'n meisiekind in haar volkspelerok. Sy was in standerd agt.
Op ons matriekafskeid het ons in rye in 'n helder verligte skoolsaal gesit. Ons en ons ouers. Die matrieks het vir hul trotse mammies en pappies gesing. Ons is een op die verhoog geroep om fier ons sertifikaatjies te ontvang dat ons voorbeeldige Volkies was. 'n Toespraak of twee is afgesteek met ernstige vermaninge oor die veeleisende grootmenselewe wat wag. Toe's ons huis oe, elkeen na sy eie bedjie (na my wete).
Op 20 September 1957 het Blackie Swart, Engels-onderwyser, die hele klas vir 'n uitstappie met 'n bus Pretoria toe gebring het (net na die rekordeksamen). Almal was ewe netjies uitgedos, die seuns in gestreepte kleurbaadjies (swart met fyn rooi en geel strepies) en grys langbroeke. Wat die uitstappie vir veral 'n paar dorps-ouens glo buitengewoon gedenkwaardig gemaak het, was dat hulle die aand voor die groot uittog in 'n buitekamer by een se ouerhuis "gekuier" het tot laat in die nag. Die uitstappie die volgende dag was babelaasgewys vir hulle glad nie 'n aangename ervaring nie, het een van hulle later laat glip.
Nog babelaas in Pretoria.
Nee, waarlik, as die potensiaal van in 1957 dan wel al daar daar was om inhibisies, klere en wat nog so argeloos soos nou, sestig jaar later, te laat waai, het ons dit die latente vermoë maar baie effentjies ontgin. Sekere ontdekkings van die intiemer soort het van ons tot 'n dekade of wat later uitgestel. Huweliksklokkies moes eers lui.